MT Il-Ġurnal Uffiċjali tal-Unjoni Ewropea C 54/65

Opinjoni tal-Kumitat tar-Reġjuni dwar “Il-bażi komuni konsolidata tat-taxxa korporattiva (CCCTB)”

2012/C 54/10

IL-KUMITAT TAR-REĠJUNI:

— jilqa’ b’sodisfazzjon il-fatt li, mill-ħolqien tal-Unjoni Ewropea ’l hawn, il-kwistjoni tat-tassazzjoni tal-intrapriżi rċeviet attenzjoni partikolari bħala element importanti għall-istabbiliment tas-suq intern;

— huwa tal-opinjoni li l-fatt li, għall-kalkolu tal-bażi tat-taxxa, persuna tikkuntattja amministrazzjoni fiskali unika li tkun kompetenti fir-rigward tal-kwistjonijiet jew l-ilmenti kollha b’rabta ma’ din il-bażi tat-taxxa, jikkostitwixxi semplifikazzjoni u sors ta’ ffrankar f’termini ta’ spejjeż amministrattivi għall-kumpaniji li jkollhom interlokutur wieħed, u mhux 27, biex jistabbilixxu l-bażi tat-taxxa tagħhom;

— jixtieq li l-Kummissjoni tindirizza l-impatt tal-fatt li t-telf tat-taxxa jista’ jiġi trasferit indefinittivament, u li tikkunsidra liema miżuri jistgħu jiġu previsti kontra l-abbuż;

— mingħajr ma jixħet dubju direttament fuq il-prinċipju tad-Direttiva, jemmen li l-Proposta għandha tiġi riveduta filwaqt li titqies il-ħtieġa għal (a) indikaturi kwantitattivi u kwalitattivi suffiċjenti li jippermettu valutazzjoni sħiħa tal-implikazzjonijiet relatati mas-sussidjarjetà ta’ proposta transkonfinali ta’ dan it-tip; (b) aktar data dwar l-implikazzjonijiet kollha tas-CCCTB; u (c) analiżi tal-impatt tal-proposta fuq l-awtoritajiet lokali u reġjonali.

Relatur is-Sur Gusty GRAAS (LU/ALDE), Membru tal-Kunsill Muniċipali ta’ Bettembourg Dokument ta’ referenza Proposta għal Direttiva tal-Kunsill dwar Bażi għat-Taxxa Korporattiva Konsolidata Komuni (CCCTB) COM(2011) 121 finali

I. INTRODUZZJONI

IL-KUMITAT TAR-REĠJUNI

1. jilqa’ b’sodisfazzjon il-fatt li, mill-ħolqien tal-Unjoni Ewropea ’l hawn, il-kwistjoni tat-tassazzjoni tal-intrapriżi rċeviet attenzjoni partikolari bħala element importanti għall-istabbiliment tas-suq intern;

2. jemmen li sikwit ikun hemm xkiel għall-iżvilupp tal-attivitajiet ekonomiċi transkonfinali minħabba għadd kbir ta’ regoli differenti, b’mod partikolari fir-rigward tat-taxxa, u dan jikkostitwixxi żvantaġġ prinċipali qabel kollox għall-intrapriżi ż-żgħar u ta’ daqs medju kif ukoll ostaklu għall-iżvilupp tas-suq intern;

3. jirreferi wkoll għall-Komunikazzjoni tal-Kummissjoni dwar il-fiskalità tal-intrapriżi tal-1990 (SEC(90) 601) li tat bidu għal bosta miżuri importanti fil-qasam tat-tassazzjoni diretta bħad-Direttiva dwar il-merġers 90/434/KEE, id-Direttiva dwar il-kumpaniji prinċipali u s-sussidjarji 90/435/KEE u l-konvenzjoni tal-arbitraġġ 90/436/KEE. Għaxar snin wara, id-Direttiva dwar il-pagamenti ta’ imgħax u ta’ royalties 2003/49/KE kkompletat il-lista ta’ miżuri fiskali Ewropej;

4. bi pjaċir jinnota li mill-2000 ’il hawn, il-Kummissjoni reġgħet lura għal politika fiskali aktar ambizzjuża, billi għamlet l-almu tagħha biex tkopri l-attivitajiet kollha tal-intrapriżi fil-livell tal-UE permezz ta’ bażi unika u konsolidata tat-taxxa korporattiva. Din l-ambizzjoni “ġdida” tal-Kummissjoni ġiet affermata mill-ġdid fil-Komunikazzjonijiet tal-2003 (COM(2003) 726) u tal-2005 (COM(2005) 702);

5. jinnota li d-dikjarazzjonijiet tal-Kummissjoni ħadu xeħta konkreta f’Novembru 2004 permezz tal-ħolqien ta’ grupp ta’ ħidma bil-għan li jistudja l-istabbiliment ta’ bażi komuni konsolidata tat-taxxa korporattiva (il-grupp ta’ ħidma CCCTB);

6. jinnota l-ħidma tal-grupp ta’ ħidma CCCTB u, b’mod partikolari, id-dokument ta’ ħidma intitolat “CCCTB: abbozz ta’ qafas tekniku” (CCCTB/WP/57) li, b’mod ġenerali, jistabbilixxi l-bażijiet tekniċi tal-Proposta għal Direttiva tal-Kunsill dwar bażi għat-taxxa korporattiva konsolidata komuni (CCCTB) tas-16 ta’ Marzu 2011 (COM(2011) 121 finali), li hija s-suġġett ta’ din l-opinjoni;

II. AMBITU TAL-PROPOSTA

7. huwa tal-opinjoni li l-fatt li, għall-kalkolu tal-bażi tat-taxxa, persuna tikkuntattja amministrazzjoni fiskali unika li tkun kompetenti fir-rigward tal-kwistjonijiet jew l-ilmenti kollha b’rabta ma’ din il-bażi tat-taxxa, jikkostitwixxi semplifikazzjoni u sors ta’ ffrankar f’termini ta’ spejjeż amministrattivi għall-kumpaniji li jkollhom interlokutur wieħed, u mhux 27, biex jistabbilixxu l-bażi tat-taxxa tagħhom;

8. jinnota li l-kunċett ta’ one-stop-shop (awtorità fiskali prinċipali) m’għandux iwassal biex il-gruppi ta’ intrapriżi jkunu jistgħu jagħżlu s-sede fiskali tagħhom fl-Ewropa b’mod ħieles, kif fil-fatt hu l-każ għall-gruppi ta’ intrapriżi li l-kumpanija holding tagħhom tinsab f’pajjiż terz;

9. jinnota li skont il-Kummissjoni, il-konsolidazzjoni tar-riżultati taxxabbli tindirizza l-problema tal-prezz tat-trasferiment u tirrappreżenta wkoll frankar sostanzjali f’termini ta’ spejjeż amministrattivi għall-intrapriżi, peress li t-tranżazzjonijiet “pan-Ewropej” m’għandhomx jibqgħu jkunu s-suġġetti ta’ rapporti dwar il-prezzijiet ta’ trasferiment. Il-konsolidazzjoni tista’ tindirizza wkoll il-problema tal-kumpens transkonfinali tad-defiċits;

10. jistqarr li l-proposta tindika wkoll b’mod ċar li “mhix maħsuba sabiex tinfluwenza d-dħul tat-taxxa u […] l-impatt fuq id-distribuzzjoni tal-bażijiet tat-taxxa bejn l-Istati Membri tal-UE”, madankollu l-konklużjoni naturali u loġika għal CCCTB hija li r-rati tat-taxxa korporattiva jkunu allinjati;

11. ifakkar li l-għan tal-proposta huwa li jiġu stabbiliti regoli komuni biex tiġi determinata l-bażi tat-taxxa tal-kumpaniji li joperaw skont is-sistema tas-CCCTB. Jekk il-kumpaniji jagħmlu parti minn grupp, il-bażi tat-taxxa komuni tiġi determinata fuq bażi kkonsolidata;

12. jenfasizza li l-proposta attwali ma tkoprix l-armonizzazzjoni tar-rati fiskali, u li l-Istati Membri ser japplikaw ir-rati tat-taxxa tagħhom stess għas-sehem individwali tagħhom mill-bażi fiskali tal-kontribwenti. Però għandha tiġi kkunsidrata l-introduzzjoni ta’ rata tat-taxxa minima li tkun tant moderata li tħalli marġni biżżejjed għal kompetizzjoni fiskali sana bejn l-Istati Membri;

13. jinnota li d-Direttiva tapplika għall-kumpaniji li jkunu kostitwiti b’konformità mal-leġislazzjoni ta’ Stat Membru u li: (i) ikollhom waħda mill-forom imniżżla fl-Anness I tad-Direttiva u (ii) ikunu soġġetti għal waħda mit-taxxi fuq il-kumpaniji mniżżla fl-Anness II tad-Direttiva jew għal taxxa simili introdotta sussegwentement (il-“kumpaniji residenti”). Id-direttiva tapplika wkoll għall-kumpaniji li jkunu kostitwiti b’konformità mal-leġislazzjoni ta’ pajjiż terz jekk: (i) ikunu ta’ forma simili għal waħda mill-forom imniżżla fl-Anness I (1) u (ii) ikunu soġġetti għal waħda mit-taxxi korporattivi mniżżla fl-Anness II (il-“kumpaniji mhux residenti”);

14. jistaqsi jekk is-sħubijiet għandhomx ikunu soġġetti wkoll għas-sistema tas-CCCTB;

15. jinnota li l-kumpaniji residenti u dawk mhux residenti mhux ser ikunu soġġetti għar-regoli previsti mill-proposta sakemm ma jagħżlux li japplikawhom;

16. jinsisti fuq il-fatt li, ladarba kumpanija topera skont is-sistema stabbilita minn din id-Direttiva, sakemm ma jkunx hemm indikazzjoni kontrarja, ma tibqax soġġetta għad-dispożizzjonijiet nazzjonali relatati mat-taxxa fuq il-kumpaniji għall-oqsma kollha regolati mid-Direttiva;

17. jinnota bi pjaċir li l-ispejjeż deduċibbli jinkludu wkoll l-ispejjeż ta’ riċerka u żvilupp u l-ispejjeż marbuta mal-ħruġ ta’ fondi proprja jew mal-ksib ta’ self għall-bżonnijiet tal-intrapriżi; huwa kontra t-tnaqqis immedjat tal-ispejjeż relatati ma’ assi ekonomiċi sostenibbli;

18. jipproponi li l-ispejjeż rikorrenti relatati mal-protezzjoni tal-ambjent u t-tnaqqis tal-gassijiet b’effett ta’ serra jiġu kkunsidrati wkoll bħala spejjeż deduċibbli;

19. jixtieq li l-Kummissjoni tindirizza l-impatt tal-fatt li t-telf tat-taxxa jista’ jiġi trasferit indefinittivament, u li tikkunsidra liema miżuri jistgħu jiġu previsti kontra l-abbuż;

20. jinsisti fuq il-fatt li s-sistema tas-CCCTB tintroduċi biss regoli differenti għall-kalkolu tal-bażi taxxabbli tal-kumpaniji u ma tintroduċix regoli dwar il-kontabbiltà. Il-proposta ma tolqotx ir-regoli nazzjonali dwar il-kontabbiltà finanzjarja;

21. jemmen li biex jinkiseb bis-sħiħ l-għan tas-semplifikazzjoni amministrattiva, l-implimentazzjoni ta’ bażi taxxabbli komuni għandha tmur id f’id mal-implimentazzjoni ta’ regoli komuni u kkonsolidati dwar il-kontabbiltà;

22. jinnota li l-element ewlieni tat-tqassim attwali ser iwassal għal tnaqqis fid-dħul mit-taxxa ta’ 11-il Stat Membru fuq il-bażi ta’ CCCTB volontarja. Jinnota wkoll li CCCTB volontarja twassal għal tnaqqis fil-prodott domestiku gross u fl-impjiegi f’21 Stat Membru;

III. APPROĊĊI DIFFERENTI

23. ifakkar li l-leġislazzjoni fir-rigward tat-tassazzjoni diretta hija relatata mal-Artikolu 115 tat-Trattat dwar il-Funzjonament tal-Unjoni Ewropea (TFUE), li jistabbilixxi li l-Kunsill jaġixxi b’mod unanimu skont proċedura leġislattiva speċjali u wara konsultazzjoni mal-Parlament Ewropew u l-Kumitat Ekonomiku u Soċjali Ewropew;

24. jinnota li xi wħud mill-kmamar parlamentari nazzjonali ressqu quddiem il-presidenti tal-Parlament Ewropew, tal-Kunsill u tal-Kummissjoni opinjonijiet raġunati, li jesprimu t-tħassib tagħhom dwar il-konformità mal-prinċipju tas-sussidjarjetà;

IV. IMPATT FUQ L-AWTORITAJIET LOKALI U REĠJONALI

25. jiddikjara li l-Proposta mhijiex immirata lejn it-taxxi lokali u reġjonali peress li hija mmirata biss lejn “it-taxxi fuq il-kumpaniji elenkati fl-Anness II”, liema Anness jinkludi, fil-biċċa l-kbira tiegħu, it-taxxi prinċipali diretti nazzjonali tal-Istati Membri;

26. madankollu, jaħseb li l-proposta hija ta’ importanza kbira għall-awtoritajiet lokali u reġjonali li parti mid-dħul tagħhom jiġi (i) mit-taxxi lokali jew reġjonali fuq il-bażi taxxabbli nazzjonali, jew aktar sikwit (ii) minn parti minn kwota tat-taxxa nazzjonali fuq il-kumpaniji (2);

27. jikkonkludi li anke jekk it-taxxi lokali u reġjonali ma jintlaqtux direttament mill-proposta, fil-biċċa l-kbira tal-Istati Membri, ser jintlaqtu direttament mit-twaqqif tas-sistema CCCTB. Fil-fatt, anke jekk il-proposta ma timponihx, huwa ċar li l-Istati Membri li ser joffru l-possibbiltà lill-kontribwenti tagħhom li jużaw is-CCCTB ser jużawh ukoll biex jiddeterminaw it-taxxi lokali u reġjonali tagħhom. Jekk tittieħed deċiżjoni mod ieħor, ifisser li l-bażi taxxabbli fil-livell lokali u reġjonali jibqgħu jiġu determinati skont ir-regoli nazzjonali antiki u naturalment dan inaqqas bil-kbir il-vantaġġi tas-sistema tas-CCCTB;

28. jemmen li hemm bżonn li janalizza b’mod prijoritarju dan l-aspett tal-Proposta għal Direttiva, peress li l-Annessi II u III jistgħu jagħtu lok għal interpretazzjonijiet differenti. Fil-fatt, l-Anness III jinkludi t-taxxi mhux deduċibbli li xi kultant ikunu taxxi ta’ natura purament lokali jew reġjonali. Jekk il-bażi tat-taxxa tiġi deċiża fil-livell nazzjonali, jagħmel sens li t-taxxi lokali/reġjonali jiġu inklużi fl-ambitu tal-applikazzjoni biex il-bażi tat-taxxa tagħhom tibqa’ simili għal dik li tiġi deċiża fil-livell Ewropew u li tapplika għal-livell nazzjonali. Min-naħa l-oħra, jekk intrapriża tagħżel dikjarazzjoni fiskali waħda fil-livell Ewropew u d-dħul fiskali mbagħad jitqassam mill-ġdid, jeħtieġ li l-awtoritajiet lokali/reġjonali jirkupraw dak li jkun dovut lilhom;

29. huwa tal-fehma li għaldaqstant jeħtieġ li jiġu definiti b’mod ċar is-sitwazzjonijiet fejn is-CCCTB tolqot it-tassazzjoni korporattiva tal-awtoritajiet lokali u reġjonali;

30. peress li kwalunkwe tibdil fit-taxxa tal-kumpaniji tista’ tolqot lir-reġjuni u lil lokalitajiet oħra, jiddispjaċih li hemm nuqqas ta’ informazzjoni preċiża dwar l-impatt fuq l-awtoritajiet lokali u reġjonali ta’ tali direttiva;

V. KONKLUŻJONIJIET

31. bil-ħsieb li jiddefendi l-interessi tal-awtoritajiet lokali u reġjonali, jemmen li hemm bżonn ta’ analiżi fil-fond tal-impatt fuq il-baġits tal-muniċipalitajiet u r-reġjuni qabel ma tidħol fis-seħħ il-Proposta għal Direttiva dwar is-CCCTB;

32. jesprimi l-qbil tiegħu favur il-ħolqien ta’ grupp ta’ ħidma ad hoc magħmul minn membri tal-KtR u tal-Kummissjoni u tal-amministrazzjonijiet tat-taxxa fil-livell lokali/reġjonali bil-għan li jwettqu din l-analiżi;

33. jemmen li l-Istati Membri kollha għandhom janalizzaw f’aktar dettall il-konsegwenzi tal-Proposta għal Direttiva u mill-aktar fis possibbli jressqu quddiem il-Kummissjoni l-kummenti u l-osservazzjonijiet tagħhom, ibbażati fuq studji professjonali u indipendenti;

34. jemmen li armonizzazzjoni fiskali akbar tista’ biss tkun effettiva jekk is-CCCTB tidħol fis-seħħ fl-Istati Membri kollha;

35. jistaqsi jekk is-sistema fakultattiva prevista fid-Direttiva tistax twassal għal żieda fix-xogħol amministrattiv kemm għall-intrapriżi kif ukoll għall-amministrazzjonijiet fiskali u għaldaqstant jistaqsi jekk hemmx lok li jiġi previst biss perjodu ta’ tranżizzjoni għal dawk li jagħżlu s-CCCTB. Barra minn hekk, il-Kumitat tar-Reġjuni jistaqsi jekk is-CCCTB, wara li t-test jiġi rivedut, kellhiex tkun obbligatorja fi tmiem dan il-perjodu ta’ tranżizzjoni, għall-inqas għall-intrapriżi ta’ ċertu daqs;

36. iħeġġeġ li l-introduzzjoni tas-CCCTB issir f’pass wieħed, għaliex b’hekk biss jistgħu jinkisbu bis-sħiħ l-effetti tas-semplifikazzjoni marbutin mal-armonizzazzjoni;

37. huwa favur reviżjoni tal-iskala tat-tqassim b’mod li titqies aħjar is-sitwazzjoni ekonomika tal-Istati Membri differenti;

38. jistaqsi jekk, fid-dawl tal-problemi finanzjarji li qed jolqtu lill-Ewropa bħalissa, kif ukoll l-impatt negattiv fuq id-dħul mit-taxxi u fuq l-impjiegi, kif enfasizzat mill-Valutazzjoni tal-Impatt tal-Kummissjoni u studji oħra, huwiex il-mument propizju biex jitnieda pass daqshekk importanti tal-armonizzazzjoni fiskali;

39. jemmen li l-Proposta għal Direttiva għandha tirreferi aktar għar-regoli tal-ġurisdizzjonijiet nazzjonali fir-rigward tal-proċeduri legali;

40. jinnota r-rieda tal-intrapriżi Ewropej li jissemplifikaw il-metodi fiskali tagħhom, li jikkumpensaw it-telf fost il-gruppi u li jeliminaw it-taxxa doppja u t-taxxa eċċessiva li huma ta’ żvantaġġ għalihom fis-sistema attwali;

41. jinsab imħasseb dwar ir-riperkussjonijiet tad-Direttiva, li, filwaqt li jvarjaw skont il-pajjiż, fil-biċċa l-kbira ser ikunu negattivi, kemm f’termini ta’ dħul fiskali kif ukoll ta’ tkabbir u impjiegi;

42. jistaqsi jekk is-sistema CCCTB hux ser twassal għal semplifikazzjoni għall-intrapriżi jew, għall-kuntrarju, sors ta’ pjanar fiskali u b’hekk kumplessitajiet addizzjonali. Minħabba n-natura fakultattiva tas-sistema, l-intrapriżi fil-fatt ser ikollhom jistudjawha fid-dettall flimkien mas-27 sistema eżistenti u jerġgħu jivvalutaw mill-ġdid b’mod regolari d-deċiżjoni tagħhom biex jimplimentaw din is-sistema jew le (3);

43. jistaqsi jekk hemmx alternattivi anqas kumplessi b’mod partikolari għall-intrapriżi ż-żgħar u ta’ daqs medju għas-sistema CCCTB fir-rigward tal-kumpens transkonfinali tat-telf. F’dan ir-rigward jirreferi għall-Komunikazzjoni tal-Kummissjoni COM(2006) 824;

44. fl-aħħar nett, jistaqsi dwar il-proporzjonalità tal-miżura fir-rigward tal-għadd ta’ gruppi Ewropej li ser ikunu jistgħu jibbenefikaw minnha;

45. fi kwalunkwe każ, jemmen li l-Proposta għal Direttiva mhijiex kompluta peress li ma tinkludix it-taxxi lokali u reġjonali. Minħabba f’hekk jista’ jkun li l-problema tiċċaqlaq mil-livell nazzjonali għal-livell lokali jew reġjonali peress li, fil-forma attwali tal-proposta, xorta jiba’ jkun hemm differenzi tas-sistemi u l-bżonn li tiġi determinata bażi tat-taxxa distinta għat-taxxi lokali u reġjonali; għaldaqstant huwa favur klawżola ta’ ftuħ dwar it-taxxi lokali u reġjonali bil-għan li l-Istati Membri jkunu jistgħu jieħdu l-miżuri neċessarji;

46. mingħajr ma jixħet dubju direttament fuq il-prinċipju tad-Direttiva, jemmen li l-Proposta għandha tiġi riveduta filwaqt li titqies il-ħtieġa għal (a) indikaturi kwantitattivi u kwalitattivi suffiċjenti li jippermettu valutazzjoni sħiħa tal-implikazzjonijiet relatati mas-sussidjarjetà ta’ proposta transkonfinali ta’ dan it-tip; (b) aktar data dwar l-implikazzjonijiet kollha tas-CCCTB; u (c) analiżi tal-impatt tal-proposta fuq l-awtoritajiet lokali u reġjonali.

VI. RAKKOMANDAZZJONIJIET SABIEX JITRESSQU EMENDI

Emenda 1

COM(2011) 121 finali

Artikolu 12

Spejjeż deduċibbli

Żid it-test kif ġej:

Test propost mill-Kummissjoni Emenda tal-KtR L-ispejjeż deduċibbli għandhom jinkludu l-ispejjeż kollha tal-bejgħ u l-ispejjeż wara li titnaqqas it-taxxa fuq il-valur miżjud deduċibbli li jkun għamel il-kontribwent biex jikseb jew jassigura d-dħul, inklużi l-ispejjeż tar-riċerka u l-iżvilupp u l-ispejjeż magħmula fil-kisba tal-ekwità jew id-dejn għall-finijiet tan-negozju. L-ispejjeż deduċibbli għandhom jinkludu l-ispejjeż kollha tal-bejgħ u l-ispejjeż wara li titnaqqas it-taxxa fuq il-valur miżjud deduċibbli li jkun għamel il-kontribwent biex jikseb jew jassigura d-dħul, inklużi l-ispejjeż tar-riċerka u l-iżvilupp u l-ispejjeż magħmula fil-kisba tal-ekwità jew id-dejn għall-finijiet tan-negozju.

Raġuni

Bil-għan li niġġieldu b’mod effettiv kontra l-qerda tal-ambjent naturali u t-tibdil fil-klima, huwa rrakkomandat li fit-taxxa korporattiva jiġu previsti elementi li jħeġġu lill-kontribwenti jinvestu aktar fil-protezzjoni tal-ambjent.

Emenda 2

COM(2011) 121 finali

Artikolu 133

Reviżjoni

Żid it-test kif ġej:

Test propost mill-Kummissjoni Emenda tal-KtR Il-Kummissjoni għandha, ħames snin wara d-dħul fis-seħħ ta’ din id-Direttiva, tirrevedi l-applikazzjoni tagħha u tirrapporta lill-Kunsill dwar l-operazzjoni ta’ din id-Direttiva. Ir-rapport għandu, b’mod partikolari jinkludi analiżi tal-impatt tal-mekkaniżmu mwaqqaf fil-Kapitolu XVI ta’ din id-Direttiva dwar id-distribuzzjoni tal-bażijiet tat-taxxa bejn l-Istati Membri. Il-Kummissjoni għandha, ħames snin wara d-dħul fis-seħħ ta’ din id-Direttiva, tirrevedi l-applikazzjoni tagħha u tirrapporta lill-Kunsill dwar l-operazzjoni ta’ din id-Direttiva. Ir-rapport għandu, b’mod partikolari jinkludi analiżi tal-impatt tal-mekkaniżmu mwaqqaf fil-Kapitolu XVI ta’ din id-Direttiva dwar id-distribuzzjoni tal-bażijiet tat-taxxa bejn l-Istati Membri.

Raġuni

Fid-dawl tal-fatt li ma jistax jiġi eskluż li din id-direttiva ser ikollha effetti sinifikanti fuq ir-reġjuni u l-komunitajiet lokali, huwa indispensabbli li, ħames snin wara l-implimentazzjoni tad-direttiva, il-Kummissjoni tevalwa l-impatt fuq il-baġits reġjonali u lokali.

Brussell, 14 ta’ Diċembru 2011. Il-President tal-Kumitat tar-Reġjuni Mercedes BRESSO

(1) Kull sena l-Kummissjoni tadotta lista li telenka l-forom tal-kumpaniji ta’ pajjiżi terzi li huma kkunsidrati li għandhom forma simili (Artikolu 3 tal-Proposta).

(2) Ara l-istudju tas-Center for Strategy & Evaluation Services, “Local and Regional Corporate Taxes across the EU”, Dokument ta’ Informazzjoni, Lulju 2011.

(3) Ara: Leon Bettendorf Michael, P. Devereux, S. Loretz u Albert van der Horst, Corporate tax reform in the EU: Weighing the pros and cons, Vox, 20 ta’ Marzu 2011.